VYKONÁVACIE ROZHODNUTIE KOMISIE (EÚ) 2022/900

z 8. júna 2022,

ktorým sa mení vykonávacie rozhodnutie (EÚ) 2015/2039, pokiaľ ide o vývoj regulačného rámca Južnej Afriky pre centrálne protistrany

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 25 ods. 6,

keďže:

(1) Vo vykonávacom rozhodnutí Komisie (EÚ) 2015/2039 (2), ktoré bolo prijaté 13. novembra 2015, sa rozhodlo, že na účely článku 25 nariadenia (EÚ) č. 648/2012 sa právny rámec a rámec dohľadu Južnej Afriky, ktoré pozostávajú zo zákona o finančných trhoch (zákon č. 19 z roku 2012) a uplatňujú sa na licencované zúčtovacie ústavy, ktorým bolo udelené povolenie v Južnej Afrike, majú považovať za rovnocenné s požiadavkami stanovenými v nariadení (EÚ) č. 648/2012.

(2) Od 13. novembra 2015 sa však regulačný rámec Južnej Afriky pre centrálne protistrany vyvíjal v dôsledku nadobudnutia účinnosti zákona o regulácii finančného sektora (zákona č. 9 z roku 2017) (3), ktorým sa zmenil zákon o finančných trhoch, ako aj vyhlásenia nariadení vzťahujúcich sa na zákon o finančných trhoch z roku 2018 (4). Je preto potrebné posúdiť rovnocennosť tohto zmeneného regulačného rámca Južnej Afriky.

(3) Posúdenie rovnocennosti zmeneného juhoafrického regulačného rámca by sa nemalo zakladať len na porovnávacej analýze právne záväzných požiadaviek uplatniteľných na centrálne protistrany, ktorým bolo udelené povolenie v Južnej Afrike, v abstraktnej rovine, ale aj na posúdení účinkov uvedených požiadaviek. V posúdení by sa mala skontrolovať primeranosť uvedených požiadaviek na zmiernenie rizík, ktorým môžu byť vystavení zúčtovací členovia a miesta obchodovania so sídlom v Únii, pričom sa zohľadní veľkosť finančných trhov, na ktorých centrálne protistrany, ktorým bolo udelené povolenie v Južnej Afrike, pôsobia. V prípade centrálnych protistrán vykonávajúcich svoje činnosti na väčších finančných trhoch s vyššou úrovňou rizika sú potrebné prísnejšie požiadavky na zmierňovanie rizika než v prípade centrálnych protistrán, ktoré vykonávajú svoje činnosti na menších finančných trhoch.

(4) Podľa článku 25 ods. 6 písm. a), b) a c) nariadenia (EÚ) č. 648/2012 musia byť na stanovenie toho, že právny rámec a rámec dohľadu tretej krajiny týkajúce sa centrálnych protistrán, ktorým bolo udelené povolenie v danej tretej krajine, sú rovnocenné s tými, ktoré sú stanovené v uvedenom nariadení, splnené tri podmienky.

(5) Podľa článku 25 ods. 6 písm. a) nariadenia (EÚ) č. 648/2012 musia centrálne protistrany, ktorým bolo udelené povolenie v tretej krajine, dodržiavať právne záväzné požiadavky, ktoré sú rovnocenné s požiadavkami stanovenými v hlave IV uvedeného nariadenia.

(6) Vo vykonávacom rozhodnutí (EÚ) 2015/2039 sa právne záväzné požiadavky pre centrálne protistrany, ktorým bolo udelené povolenie v Južnej Afrike, považovali za rovnocenné s požiadavkami stanovenými v hlave IV nariadenia (EÚ) č. 648/2012. V zmenenom regulačnom rámci Južnej Afriky pre centrálne protistrany, ktorým bolo udelené povolenie v Južnej Afrike, sa zachováva posudzovanie súladu licencovaných zúčtovacích ústavov a licencovaných centrálnych protistrán so zásadami pre infraštruktúry finančného trhu, ktoré v apríli 2012 vydal Výbor pre platobné a trhové infraštruktúry (Committee on Payments and Market Infrastructures) a Medzinárodná organizácia komisií pre cenné papiere (International Organization of Securities Commissions) (5).

(7) Právne záväzné požiadavky pre centrálne protistrany a zúčtovacie ústavy, ktorým bolo udelené povolenie v Južnej Afrike, v súčasnosti pozostávajú zo zákona o finančných trhoch zmeneného zákonom o regulácii finančného sektora a z nariadení vzťahujúcich sa na zákon o finančných trhoch z roku 2018. Tento právny rámec je doplnený súborom noriem správania, ktoré vydal Úrad pre správu finančného sektora (Financial Sector Conduct Authority). V zmenenom zákone o finančných trhoch a v nariadeniach vzťahujúcich sa na zákon o finančných trhoch z roku 2018 sa stanovujú dodatočné povinnosti a požiadavky, ktoré musia zúčtovacie ústavy a centrálne protistrany, ktorým bolo udelené povolenie v Južnej Afrike, spĺňať. Okrem toho podľa zmeneného zákona o finančných trhoch prudenciálny orgán (Prudential Authority) a Úrad pre správu finančných služieb prevezmú úlohu „správcu služieb“ (Registrar of Services) a budú spoločne udeľovať povolenie pôsobiť v Južnej Afrike ako licencovaný nezávislý zúčtovací ústav alebo licencovaná centrálna protistrana, a to za predpokladu, že žiadateľ spĺňa uvedené požiadavky a prispieva k dosiahnutiu cieľov stanovených v zákone o finančných trhoch vrátane zmierňovania systémového rizika.

(8) Celková hodnota derivátových transakcií zúčtovaných v Južnej Afrike stále predstavuje menej ako 1 % celkovej hodnoty derivátových transakcií zúčtovaných v Únii. Účasťou v juhoafrických zúčtovacích ústavoch alebo centrálnych protistranách, ktorým bolo udelené povolenie, sú zúčtovací členovia a miesta obchodovania so sídlom v Únii vystavení podstatne nižším rizikám, než je tomu pri ich účasti v centrálnych protistranách, ktorým bolo udelené povolenie v Únii.

(9) Komisia dospela k záveru, že právny rámec a rámec dohľadu Južnej Afriky zabezpečujú, že centrálne protistrany, ktorým prudenciálny orgán a Úrad pre správu finančných služieb spoločne udelili povolenie, spĺňajú právne záväzné požiadavky, ktoré sú rovnocenné s požiadavkami stanovenými v hlave IV nariadenia (EÚ) č. 648/2012.

(10) Podľa článku 25 ods. 6 písm. b) nariadenia (EÚ) č. 648/2012 sa takisto vyžaduje, aby právny rámec a rámec dohľadu týkajúce sa centrálnych protistrán, ktorým bolo udelené povolenie v tretej krajine, zabezpečoval, aby centrálne protistrany priebežne podliehali účinnému dohľadu a presadzovaniu v tejto krajine. Upravený právny rámec pre centrálne protistrany a zúčtovacie ústavy v Južnej Afrike poskytuje prudenciálnemu orgánu a Úradu pre správu finančných služieb komplexný súbor právomocí na dohľad, monitorovanie a vyšetrovanie zúčtovacích ústavov a centrálnych protistrán, ktorým bolo udelené povolenie pôsobiť v Južnej Afrike. Prudenciálny orgán a Úrad pre správu finančných služieb každoročne posudzujú, či licencované zúčtovacie ústavy a licencované centrálne protistrany dodržiavajú zákon o finančných trhoch a svoje vnútorné pravidlá a postupy. Prudenciálny orgán a Úrad pre správu finančných služieb majú právomoc zrušiť alebo pozastaviť udelenie povolenia licencovanému nezávislému zúčtovaciemu ústavu alebo licencovanej centrálnej protistrane, ak nedodržiavajú zákon o finančných trhoch alebo nariadenia vzťahujúce sa na zákon o finančných trhoch z roku 2018 alebo podriadené právne predpisy, ako sú požiadavky nachádzajúce sa v normách správania. Prudenciálny orgán a Úrad pre správu finančných služieb sú takisto splnomocnené požadovať informácie alebo dokumenty od licencovaných zúčtovacích ústavov a licencovaných centrálnych protistrán, ako aj vykonávať kontroly na mieste. Orgány dohľadu vykonávajú aj ročný program dohľadu pre centrálne protistrany, ktorý zahŕňa preskúmanie, analýzu a posúdenie rizík. Prudenciálny orgán monitoruje a posudzuje postupy centrálnych protistrán v oblasti kapitálovej primeranosti a riadenia kapitálu.

(11) Komisia dospela k záveru, že právny rámec a rámec dohľadu vo vzťahu k centrálnym protistranám, ktorým prudenciálny orgán a Úrad pre správu finančných služieb udelili povolenie, priebežne zabezpečujú účinný dohľad a presadzovanie práva.

(12) V súlade s článkom 25 ods. 6 písm. c) nariadenia (EÚ) č. 648/2012 musí právny rámec tretej krajiny zabezpečovať účinný rovnocenný systém na uznávanie centrálnych protistrán, ktorým bolo udelené povolenie na základe právnej úpravy tretích krajín (ďalej len „centrálne protistrany z tretích krajín“).

(13) V zmenenom zákone o finančných trhoch sa stanovujú podmienky uznávania rovnocennosti zahraničných jurisdikcií. Úrad pre správu finančných služieb môže spolu s Centrálnou bankou Juhoafrickej republiky (South African Reserve Bank) a prudenciálnym orgánom určiť, že regulačný rámec konkrétnej cudzej krajiny je rovnocenný s juhoafrickým regulačným rámcom pre finančný sektor.

(14) Komisia dospela k záveru, že právny rámec Južnej Afriky zabezpečuje účinný rovnocenný systém na uznávanie centrálnych protistrán z tretích krajín.

(15) Komisia sa preto domnieva, že právny rámec a rámec dohľadu Južnej Afriky, ktoré sa uplatňujú na centrálne protistrany, spĺňajú podmienky stanovené v článku 25 ods. 6 nariadenia (EÚ) č. 648/2012. Uvedený právny rámec a rámec dohľadu by sa preto mali považovať za rovnocenné s požiadavkami stanovenými v uvedenom nariadení.

(16) Vykonávacie rozhodnutie (EÚ) 2015/2039 by sa preto malo zodpovedajúcim spôsobom zmeniť.

(17) S cieľom zabezpečiť, aby Európsky orgán pre cenné papiere a trhy bezodkladne vykonával rozdelenie do stupňov a uznávanie centrálnych protistrán so sídlom v Južnej Afrike, by toto rozhodnutie malo nadobudnúť účinnosť čo najskôr.

(18) Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,

PRIJALA TOTO ROZHODNUTIE:

Článok 1 Článok 1 vykonávacieho rozhodnutia (EÚ) 2015/2039 sa nahrádza takto: „Článok 1 Na účely článku 25 ods. 6 nariadenia (EÚ) č. 648/2012 sa právny rámec a rámec dohľadu Južnej Afriky, ktoré tvoria zákon o finančných trhoch č. 19 z roku 2012 a nariadenia zákona o finančných trhoch a ktoré sa vzťahujú na licencované zúčtovacie ústavy, ktorým bolo udelené povolenie v krajine, považujú za rovnocenné s požiadavkami stanovenými v nariadení (EÚ) č. 648/2012.“.

Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

V Bruseli 8. júna 2022 Za Komisiu predsedníčka Ursula VON DER LEYEN

(1) Ú. v. EÚ L 201, 27.7.2012, s. 1.

(2) Vykonávacie rozhodnutie Komisie (EÚ) 2015/2039 z 13. novembra 2015 o rovnocennosti regulačného rámca Južnej Afriky pre centrálne protistrany s požiadavkami nariadenia Európskeho parlamentu a Rady (EÚ) č. 648/2012 o mimoburzových derivátoch, centrálnych protistranách a archívoch obchodných údajov (Ú. v. EÚ L 298, 14.11.2015, s. 29).

(3) Juhoafrická republika, zákon č. 9 z roku 2017: zákon o regulácii finančného sektora, 2017.

(4) Štátna pokladnica Južnej Afriky (South African National Treasury), NO.R. 98: zákon o finančných trhoch, 2012: nariadenia.

(5) Committee on Payment and Settlement Systems/Technical Committee of the International Organization of Securities Commissions (Výbor pre platobné a zúčtovacie systémy/Technický výbor Medzinárodnej organizácie komisií pre cenné papiere), Principles for Financial Market Infrastructures (bis. org) (Zásady infraštruktúr finančného trhu), apríl 2012, CPMI Papers No. 101.